ചെറുതോണികളില് സഞ്ചരിക്കാം, ചെമ്ബട്ടുടുത്ത വയലിലൂടെ കോട്ടയം: ആമ്ബലിന്റേതുമാത്രമല്ല, ഗ്രാമീണ സൗന്ദര്യവും കായല് സൗന്ദര്യവും ഒരുപോലെ ആസ്വദിക്കാം മലരിക്കലില് വന്നാല്. കണ്ണെത്താ ദൂരത്ത് പരന്നുകിടക്കുന്ന പാടത്ത് കണ്ണിനു കുളിര്മയേകി വസന്തം തീര്ത്തിരിക്കുകയാണ് വാട്ടര് ലില്ലി. മലരിക്കല് വയലോര, കായലോര ടൂറിസം കേന്ദ്രമായ ഇവിടെ സഞ്ചാരികളുടെ തിരക്കു വര്ദ്ധിച്ചു. 14നാണ് ആമ്ബല് ഫെസ്റ്റ് ആരംഭിച്ചത്. വിരിഞ്ഞു നില്ക്കുന്ന ആമ്ബല് ഭംഗി നുകരാനായി സഞ്ചാരികള് പുലര്ച്ചെ മുതലാണ് ഇങ്ങോട്ടേക്ക് എത്തുന്നത്. മുന്വര്ഷങ്ങളില് പ്രവേശനം സൗജന്യമായിരുന്നു. ഇപ്പോള് ഒരാള്ക്ക് 30 രൂപ നിരക്കിലാണ് പ്രവേശനം. വാഹനങ്ങള് പാര്ക്ക് ചെയ്യുന്നതിനും സൗകര്യം ക്രമീകരിച്ചിട്ടുണ്ട്. മലരിക്കല് പ്രവേശന ഭാഗത്തായുള്ള താമരപ്പൂവുകളും സഞ്ചാരികളെ ആകര്ഷിക്കുന്നു. ചുവന്ന നിറത്തില് മാത്രമല്ല, വെള്ള ആമ്ബല്, നെയ്യാമ്ബല് എന്നിവയും ഇവിടെയുണ്ട്. കടല്തീരത്തെ ഹാര്ബറിലേതിനു സമാനമായാണ് ആമ്ബല്വസന്തം കാണാന് എത്തുന്നവര്ക്കായി 60 ഓളം ചെറുതോണികള് നിരനിരയായി ഇട്ടിരിക്കുന്നത്. തോണി യാത്രയ്ക്ക് 100 രൂപയാണ് നിരക്ക്. സേവ് ദ ഡേറ്റ്, ഫോട്ടോ ഷൂട്ട്, ഓണം ഷൂട്ട് തുടങ്ങിയവയ്ക്കുള്ള പ്രധാന ലൊക്കേഷന് കൂടിയായി ഇവിടം. സേവ് ദ ഡേറ്റിന് എത്തുന്നവര്ക്കായി ആമ്ബല് തിങ്ങി നില്ക്കുന്ന പ്രത്യേക ഇടം ഒരുക്കിയിട്ടുണ്ട്. സഞ്ചാരികള്ക്കായി വഴയോര കച്ചവടങ്ങളും ആരംഭിച്ചിട്ടുണ്ട്. ചെറുതോടുകളുടെ കരയിലൂടെ കാല്നടയായി ആമ്ബല് വസന്തം കാണാനും സാധിക്കും. പുലര്ച്ചെ മുതല് 11 വരെയാണ് ആമ്ബല് വിരിഞ്ഞ് നില്ക്കുന്നത്. വെയിലാകുന്നതോടെ പൂവ് വാടി തുടങ്ങും.